CELEX: 52015PC0231
Language: mt
Date: 2015-05-29
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2009/790/KE biex tawtorizza lill-Polonja testendi l-applikazzjoni ta' miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 29.5.2015
            COM(2015) 231 final
            2015/0118(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni 2009/790/KE biex tawtorizza lill-Polonja testendi l-applikazzjoni ta' miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA' SPJEGAZZJONI
            
            
               1.KUNTEST TAL-PROPOSTA
            
            
               Raġunijiet u għanijiet tal-proposta
            
            
               Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  1
                (minn hawn 'il quddiem "id-Direttiva tal-VAT"), il-Kunsill, li jaġixxi unanimament fuq proposta mill-Kummissjoni, jista' jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijet ta' din id-Direttiva, biex jissimplifika l-proċedura tal-ġbir tal-VAT jew biex jipprevjeni ċerti tipi ta' evażjoni jew evitar tat-taxxa.
            
            
               Permezz ta' ittra rreġistrata mal-Kummissjoni fit-23 ta' Diċembru 2014, il-Polonja talbet awtorizzazzjoni biex tkompli teżenta lil persuni taxxabbli li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 30 000 bir-rata tal-konverżjoni fil-jum tal-adeżjoni tagħha. Skont l-Artikolu 395(2) tad-Direttiva tal-VAT, il-Kummissjoni, permezz tal-ittri datati s-6 ta' Frar 2015, infurmat lill-Istati Membri l-oħra bit-talba tal-Polonja. Permezz tal-ittra datata d-9 ta' Frar 2015, il-Kummissjoni nnotifikat lill-Polonja li kellha l-informazzjoni kollha meħtieġa biex tqis it-talba tagħha.
            
            
               Kuntest ġenerali
            
            
               Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-intrapriżi żgħar, inkluża l-possibbiltà li jeżentaw lil persuni taxxabbli b'inqas minn ċertu fatturat annwali. Din l-eżenzjoni timplika li persuna taxxabbli ma għandhiex għalfejn iżżomm il-VAT fuq il-provvisti tagħha u, konsegwentement, ma tistax tnaqqas il-VAT minn fuq l-elementi produttivi tagħha.
            
            
               Skont l-Artikolu 287(14) tad-Direttiva tal-VAT, il-Polonja tista' teżenta mill-VAT lill-persuni taxxabbli li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 10 000 bir-rata tal-konverżjoni fil-jum tal-adeżjoni tagħha.
            
            
               Fl-2009, il-Polonja talbet deroga biex tissimplifika l-obbligazzjonijiet tal-VAT għan-negozjanti ż-żgħar u sabiex tiffaċilita l-ġbir tat-taxxa għall-amministrazzjoni tat-taxxa nazzjonali. Bid-Deċiżjoni tal-Kunsill 2009/790/KE tal-20 ta' Ottubru 2009
                  2
                il-Kunsill awtorizza lill-Polonja biex teżenta mill-VAT lill-persuni taxxabbli li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 30 000 sal-31 ta' Diċembru 2012. Bid-Deċiżjoni tal-Kunsill 2012/769/UE
                  3
                id-deroga ġiet estiża sal-31 ta' Diċembru 2015. Din l-iskema hija fakultattiva għall-persuni taxxabbli. Issa l-Polonja talbet estensjoni ta' dik il-miżura.
            
            
               Mill-informazzjoni pprovduta mill-Polonja, jidher li 103 617-il persuna taxxabbli b'fatturat ta' bejn EUR 10 000 u EUR 30 000 bbenefikaw minn eżenzjoni tal-VAT b'riżultat tal-applikazzjoni tal-miżura u fl-2013 wasslet għal tnaqqis stmat fuq l-ammont globali tad-dħul baġitarju tal-Istat mill-VAT ta' madwar 0,32 %. 
            
            
               Għaldaqstant, qed jiġi propost li tiġi estiża d-deroga għal perjodu ieħor, sa mill-inqas sal-31 ta' Diċembru 2018 jew sa meta tidħol fis-seħħ Direttiva dwar il-limiti tal-fatturat annwali li taħthom persuna taxxabbli tista' tkun eżentata mill-VAT.
            
            
               Dispożizzjonijiet eżistenti fil-qasam tal-proposta
            
            
               Ingħataw derogi simili lil Stati Membri oħra.
            
            
               Konsistenza mal-politiki u mal-għanijiet l-oħra tal-Unjoni
            
            
               Il-miżura hija skont l-għanijiet tal-Unjoni għan-negozji ż-żgħar, kif stipulat fil-Komunikazzjoni tal-Kummissjoni "Aħseb l-ewwel fiż-Żgħir" – "Att dwar in-Negozji ż-Żgħar għall-Ewropa" (COM(2008) 394, 25.06.2008).
            
            
               2.RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT
            
            
               Konsultazzjoni mal-partijiet interessati
            
            
               Mhux rilevanti.
            
            
               Ġbir u użu ta' għarfien espert
            
         
         
            
               Ma kienx hemm bżonn ta' għarfien espert estern.
            
            
               Valutazzjoni tal-impatt
            
            
               Il-proposta għal Deċiżjoni ta' Implimentazzjoni tal-Kunsill għandha l-għan li testendi għal tliet snin oħra l-miżura ta' simplifikazzjoni li telimina ħafna mill-obbligazzjonijiet tal-VAT għan-negozji b'fatturat annwali li mhuwiex iktar mill-ekwivalenti fil-munita nazzjonali għal EUR 30 000 u għalhekk għandha impatt potenzjali pożittiv fuq it-tnaqqis tal-piż amministrattiv għal aktar minn 100 000 persuna taxxabbli meta mqabbel maż-0,32 % ta' tnaqqis mistenni mid-dħul totali tal-VAT.
            
            
               3.ELEMENTI LEGALI TAL-PROPOSTA
            
            
               Sommarju tal-azzjoni proposta
            
            
               Awtorizzazzjoni għall-Polonja biex tkompli tapplika miżura ta' deroga mid-Direttiva tal-VAT fir-rigward tal-miżura ta' simplifikazzjoni għan-negozji b'fatturat annwali li mhuwiex iktar mill-ekwivalenti fil-munita nazzjonali għal EUR 30 000 bir-rata tal-konverżjoni fil-jum tal-adeżjoni tagħha.
            
            
               Bażi legali
            
            
               L-Artikolu 395 tad-Direttiva tal-VAT.
            
            
               Prinċipju tas-sussidjarjetà
            
            
               Il-proposta taqa' fil-kompetenza esklużiva tal-Unjoni Ewropea. Għalhekk, il-prinċipju tas-sussidjarjetà ma japplikax.
            
            
               Prinċipju tal-proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin.
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba li jkun għamel huwa stess u ma tikkostitwixxi l-ebda obbligu.
            
            
               Minħabba l-kamp ta' applikazzjoni limitat tad-deroga, il-miżura speċjali hija proporzjonata mal-għan mixtieq.
            
            
               Għażla tal-istrumenti
            
            
               L-istrumenti proposti: Deċiżjoni ta' Implimentazzjoni tal-Kunsill.
            
            
               Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta mill-Kummissjoni. Barra minn hekk, Deċiżjoni ta' Implimentazzjoni tal-Kunsill hija l-aktar strument adattat peress li tista' tiġi indirizzata lill-Istati Membri individwali.
            
            
               4.IMPLIKAZZJONI BAĠITARJA 
            
            
               Il-proposta m'għandhiex implikazzjoni fuq il-baġit tal-UE peress li l-Polonja se twettaq kalkolu ta' kumpens skont l-Artikolu 6 tar-Regolament tal-Kunsill (KEE, EURATOM) 1553/89.
            
            
               5.ELEMENTI MHUX OBBLIGATORJI 
            
         
         
            
               Il-proposta tinkludi klawżola ta' estinzjoni.
            
            
               2015/0118 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni 2009/790/KE biex tawtorizza lill-Polonja testendi l-applikazzjoni ta' miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  4
               , u b'mod partikolari l-Artikolu 395(1) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 287(14) tad-Direttiva 2006/112/KE, jawtorizza lill-Polonja teżenta mill-VAT lill-persuni taxxabbli li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 10 000 bir-rata tal-kambju tal-jum tal-adeżjoni tagħha.
            
            
               (2)Bid-Deċiżjoni tal-Kunsill 2009/790/KE
                  5
               , sal-31 ta' Diċembru 2012 u permezz ta' deroga, il-Polonja kienet awtorizzata teżenta mill-VAT lill-persuni taxxabbli li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 30 000 bir-rata tal-kambju tal-jum tal-adeżjoni tagħha. 
            
            
               (3)Bid-Deċiżjoni ta' Implimentazzjoni tal-Kunsill 2012/769/UE
                  6
                il-miżura ta' deroga prevista fid-Deċiżjoni tal-Kunsill 2009/790/KE kienet estiża sal-31 ta' Diċembru 2015. 
            
            
               (4)F'ittra rreġistrata mal-Kummissjoni fit-23 ta' Diċembru 2014, il-Polonja talbet għal awtorizzazzjoni ta' estensjoni tal-miżura ta' deroga mill-Artikolu 287(14) tad-Direttiva 2006/112/KE sabiex tkompli teżenta lil persuni taxxabbli mit-taxxa fuq il-valur miżjud (VAT) li l-fatturat annwali tagħhom mhuwiex iktar mill-ekwivalenti fil-munita nazzjonali għal EUR 30 000 bir-rata tal-konverżjoni fil-jum tal-adeżjoni. Permezz ta' din il-miżura, dawk il-persuni taxxabbli se jkomplu jiġu eżentati minn ċerti obbligazzjonijiet jew mill-obbligazzjonijiet kollha fir-rigward tal-VAT, imsemmija fil-Kapitoli 2 sa 6 tat-Titolu XI tad-Direttiva 2006/112/KE.
            
            
               (5)Permezz tal-ittri datati s-6 ta' Frar 2015, il-Kummissjoni infurmat lill-Istati Membri l-oħra bit-talba tal-Polonja. Permezz tal-ittra datata d-9 ta' Frar 2015, il-Kummissjoni nnotifikat lill-Polonja li kellha l-informazzjoni kollha meħtieġa biex tqis it-talba tagħha.
            
            
               (6)Mill-informazzjoni pprovduta mill-Polonja, 103 617-il persuna taxxabbli bbenefikaw mill-applikazzjoni tal-miżura u fl-2013 wasslet għal tnaqqis stmat fuq id-dħul baġitarju mill-VAT ta' madwar 0,32 %.
            
            
               (7)Peress li dan il-limitu ogħla rriżulta f'obbligazzjonijiet tal-VAT imnaqqsa għall-iżgħar negozji, filwaqt li dawn tal-aħħar għadhom jistgħu jagħżlu l-arranġamenti normali tal-VAT skont l-Artikolu 290 tad-Direttiva 2006/112/KE, il-Polonja għandha tiġi awtorizzata biex tapplika l-miżura għal perjodu limitat ieħor. Id-deroga ma għandha l-ebda impatt fuq ir-riżorsi proprji tal-Unjoni li jirriżultaw mill-ġbir tal-VAT.
            
            
               (8)Għalhekk, id-Deċiżjoni 2009/790/KE kif emendata bid-Deċiżjoni 2012/769/UE għandha tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               L-Artikolu 2 tad-Deċiżjoni 2009/790/KE, kif emendat bl-Artikolu 1 tad-Deċiżjoni 2012/769/UE, huwa emendat kif ġej:
            
            
               "Artikolu 2
            
            
               Din id-Deċiżjoni għandha tidħol fis-seħħ fil-jum tan-notifika tagħha.
            
            
               Din tapplika mill-1 ta' Jannar 2016 sal-31 ta' Diċembru 2018".
            
            
               Artikolu 2
            
            
               Din id-Deċiżjoni hija indirizzata lir-Repubblika tal-Polonja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  ĠU L 283, 30.10.2009, p. 53–54.
               
               
                  
                     (3)
                  ĠU L 338, 12.12.2012, p. 27-28.
               
               
                  
                     (4)
                  ĠU L 347, 11.12.2006, p. 1.
               
               
                  
                     (5)
                  Id-Deċiżjoni tal-Kunsill 2009/790/UE tal-20 ta' Ottubru 2009 li tawtorizza lir-Repubblika tal-Polonja biex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 283, 30.10.2009, p. 53).
               
               
                  
                     (6)
                  Id-Deċiżjoni ta' Implimentazzjoni tal-Kunsill 2012/769/KE tal-4 ta' Diċembru 2012 (ĠU L 338, 12.12.2012, p. 27).